กสิกรชี้ช่องลุยลงทุน4ประเทศในอาเซียน
กสิกรไทยแนะผู้ประกอบการลงทุนในพม่า เวียดนาม อินโดนีเซีย สิงคโปร์ ชี้เศรษฐกิจมีโอกาสโตทั้งจากการบริโภคและลงทุน
5 ก.ย. 2555

กสิกรไทยแนะผู้ประกอบการลงทุนในพม่า เวียดนาม อินโดนีเซีย สิงคโปร์ ชี้เศรษฐกิจมีโอกาสโตทั้งจากการบริโภคและลงทุน
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ขณะนี้ช่องทางการลงทุนในอินโดนีเซีย พม่า เวียดนาม และสิงคโปร์ มีความน่าสนใจมาก ทั้งกลุ่มอุตสาหกรรมอาหาร เครื่องดื่ม วัสดุก่อสร้าง และเคมิคอล เพราะเป็นประเทศที่กำลังขยายตัวทางเศรษฐกิจ ทั้งการบริโภคและลงทุน ขณะที่สิงคโปร์ก็เป็นศูนย์กลางบริการทางการเงินและการลงทุน แต่ผู้ประกอบการต้องศึกษาเกี่ยวกับกฎการลงทุน
นายวศิน เปิดเผยว่า ขณะนี้ผู้ประกอบการรายใหญ่สนใจไปลงทุนแล้วรวมกว่า 400 โครงการ คิดเป็นมูลค่ารวมได้กว่า 1.5 ล้านล้านบาท โดยส่วนใหญ่ไปลงทุนในประเทศกลุ่ม CLMV คือ กัมพูชา ลาว พม่า เวียดนาม และอินโดนีเซีย 
อุตสาหกรรมหลักที่ไปลงทุน ได้แก่ อุตสาหกรรมอาหารและเครื่องดื่ม สินค้าเกษตร อุตสาหกรรมเกษตรแปรรูป วัสดุก่อสร้าง ปิโตรเลียมและปิโตรเคมี โดยจากการศึกษาของทางธนาคารพบว่าประเทศที่มีศักยภาพในการเติบโตด้วยปัจจัยแวดล้อมทั้งภายในและภายนอกประเทศ ได้แก่ พม่า เวียดนาม และอินโดนีเซีย 
ขณะเดียวกัน การรวมตัวของประชาคมอาเซียนที่จะมีการปรับลดอัตราภาษีในปีหน้า ทำให้ผู้ประกอบการต้องปรับตัวรับมือการแข่งขันที่เข้มข้นขึ้นอีกขั้นหนึ่ง โดยเฉพาะในอุตสาหกรรมเกษตร สิ่งทอ เครื่องนุ่งห่ม 
นายวศิน กล่าวว่า ธนาคารได้ตั้งเป้าหมายสินเชื่อรายใหญ่เติบโต 8% หรือใกล้เคียงกับอัตราการเติบโตของเศรษฐกิจปีนี้ 5% และตั้งเป้าเติบโตค่าธรรมเนียม 1012% โดยจะมุ่งเน้นกลยุทธ์การบุกตลาดต่างจังหวัดเป็นหัวเมืองหลัก เช่น นครราชสีมา อุดรธานี ขอนแก่น ซึ่งเป็นจังหวัดสำคัญในการเชื่อมต่อการค้าการลงทุนตามแนวชายแดน
สำหรับผลประกอบการของสายงานธุรกิจลูกค้าบรรษัทในครึ่งปีแรกมียอดสินเชื่อคงค้างที่ 3.68 แสนล้านบาท โดยให้สินเชื่อในอุตสาหกรรมพลังงานถึง 8.4 หมื่นล้านบาท